TEKA วิ่งแรง 5% หลังคว้างานก่อสร้างใหม่ ดันแบ็กล็อก 2 พันลบ.
TEKA วิ่งแรง 5% ราคาแตะ 4.18 บ. หลังคว้างานก่อสร้างใหม่โครงการคอนโดมิเนียม “ไอดีโอ รามคำแหง - ลำสาลี สเตชั่น” ดันแบ็กล็อก 2 พันลบ. พร้อมกางแผนเข้าร่วมประมูลงานเพิ่มต่อเนื่อง
TEKA วิ่งแรง 5% ราคาแตะ 4.18 บ. หลังคว้างานก่อสร้างใหม่โครงการคอนโดมิเนียม “ไอดีโอ รามคำแหง - ลำสาลี สเตชั่น” ดันแบ็กล็อก 2 พันลบ.
31 ส.ค. 2565

ผู้สื่อข่าวรายงานว่า วันนี้ (31 ส.ค.65) ราคาหุ้น บริษัท ฑีฆาก่อสร้าง จำกัด (มหาชน) หรือ TEKA ล่าสุด ณ เวลา 10:24 น. อยู่ที่ระดับ 4.18 บาท บวก 0.22 บาท หรือ 5.56% สูงสุดที่ระดับ 4.20 บาท ต่ำสุดที่ระดับ 3.94 บาท ด้วยมูลค่าซื้อขาย 45.86 ล้านบาท

ทั้งนี้ นายวีระศักดิ์ วานิชวัฒน์ ประธานเจ้าหน้าที่บริหาร TEKA เปิดเผยว่า บริษัทฯ ได้รับงานก่อสร้างใหม่ “โครงการ ไอดีโอ รามคำแหง – ลำสาลี สเตชั่น เป็นคอนโดมิเนียม ความสูง 35 ชั้น 737 ยูนิต ย่านรามคำแหง โดยบริษัทฯ ได้รับเลือกเป็นผู้รับเหมาหลักครอบคลุมงานโครงสร้างงานสถาปัตยกรรม และงานระบบประกอบอาคาร (รวมงานภายนอกอาคาร) ซึ่งเป็นโครงการของ บริษัท เอดีซี เจวี-21 จำกัด ในเครือบริษัท อนันดา ดีเวลลอปเม้นท์ จํากัด (มหาชน) มูลค่าโครงการ 749 ล้านบาท (ราคารวมภาษีมูลค่าเพิ่ม) ระยะเวลาก่อสร้าง 26 เดือน โดยจะเริ่มก่อสร้างในไตรมาส 3/2566
อย่างไรก็ตามบริษัทฯ ยังคงมีแผนเดินหน้าเข้าประมูลงานใหม่ทั้งภาครัฐและเอกชนในช่วงครึ่งปีหลังอย่างต่อเนื่อง โดยเน้นงานก่อสร้างคอนโดมิเนียม มิกซ์ยูส โรงแรม ช้อปปิ้งเซ็นเตอร์ และงานอาคารสูงต่างๆ เป็นต้น เนื่องจากบริษัทฯ มีความเชี่ยวชาญและมีประสบการณ์สูง โดยตั้งเป้าหมายการมีสัดส่วนรายได้จากงานก่อสร้างของเอกชน 80% และภาครัฐ 20% พร้อมกับการวางแผนจัดการต้นทุนและแรงงานอย่างมีประสิทธิภาพ เพื่อให้การดำเนินงานก่อสร้างมีความก้าวหน้าตามแผนและสามารถส่งมอบงานได้ตามกำหนด
“การที่บริษัทฯ ได้รับงานใหม่ในครั้งนี้ เป็นการตอกย้ำให้เห็นถึงความเชื่อมั่น และความไว้วางใจของคู่ค้าที่มีให้กับบริษัทฯ ส่งผลให้ TEKA มีมูลค่างานในมือรอรับรู้รายได้ (Backlog) พุ่งแตะกว่า 1,929 ล้านบาท และมั่นใจว่า จะเป็นปัจจัยสำคัญที่ช่วยสนับสนุนผลการดำเนินงานเติบโตอย่างต่อเนื่อง โดยคาดว่างานที่ได้รับในครั้งนี้รวมถึงงานที่คาดว่าจะเข้าประมูลต่อไปจะสามารถสร้างการเติบโตให้กับบริษัทและเพิ่มปริมาณงานในมือ (Backlog) ให้เป็นไปตามเป้าหมายที่วางไว้อย่างแน่นอน” นายวีระศักดิ์ กล่าว